Ο **Μιχάλης Μορφής** (Λευκωσία, Κύπρος, 15 Ιανουαρίου 1979) είναι Κύπριος παλαίμαχος διεθνής ποδοσφαιριστής που αγωνιζόταν στη θέση του τερματοφύλακα. Κατά το μεγαλύτερο μέρος της καριέρας του υπήρξε ποδοσφαιριστής του ΑΠΟΕΛ, ενώ μετά την απόσυρσή του από την ενεργό δράση παραμένει στον χώρο του ποδοσφαίρου ως προπονητής τερματοφυλάκων.

Αθλητική καριέρα
----------------

### Στον ΑΠΟΕΛ

Ο Μορφής γεννήθηκε το 1979 στη Λευκωσία και ξεκίνησε την ενασχόλησή του με το ποδόσφαιρο από τα τμήματα υποδομής του ΑΠΟΕΛ, προωθούμενος από νεαρή ηλικία στην επαγγελματική ομάδα του συλλόγου. Αγωνίστηκε για πρώτη φορά στο πρωτάθλημα κατά τη διάρκεια της περιόδου 1997/98 μετρώντας εκείνη τη χρονιά 3 συμμετοχές, ενώ από τη σεζόν 2000/01 και έπειτα καθιερώθηκε για αρκετά χρόνια ως βασική επιλογή για τη θέση του τερματοφύλακα. Κατά την ύστερη περίοδο της παρουσίας του στους «γαλαζοκίτρινους» ο Μορφής αποτελούσε εναλλακτική επιλογή πίσω από τον Διονύση Χιώτη, ενώ την τελευταία του χρονιά αντιμετώπισε αρκετά προβλήματα τραυματισμών. Αποχώρησε από τον ΑΠΟΕΛ τον Μάρτιο του 2010 μετά από λύση της συνεργασίας των δύο πλευρών. Με την ομάδα της Λευκωσίας έλαβε μέρος σε 198 αγώνες πρωταθλήματος, σε αρκετές αναμετρήσεις στο πλαίσιο των ευρωπαϊκών διοργανώσεων, καθώς και στον νικηφόρο τελικό Κυπέλλου του 2006 με αντίπαλο την ΑΕΚ Λάρνακας.

Ως ποδοσφαιριστής του ΑΠΟΕΛ πανηγύρισε την κατάκτηση τεσσάρων πρωταθλημάτων (2002, 2004, 2007 και 2009), τριών κυπέλλων (1999, 2006 και 2008) και τεσσάρων σούπερ καπ (2002, 2004, 2008 και 2009).

### Μετέπειτα σταδιοδρομία

Επόμενος σταθμός της καριέρας του Μορφή ήταν η ΠΑΕΕΚ, με τα χρώματα της οποίας αγωνίστηκε για δύο σεζόν, μετρώντας 50 συμμετοχές στο πρωτάθλημα της Β΄ κατηγορίας. Ακολούθησε ένα σύντομο πέρασμα από την Αναγέννηση Δερύνειας που συμμετείχε στην ίδια κατηγορία και στη συνέχεια αποκτήθηκε από τη Δόξα Κατωκοπιάς - ομάδα της Α΄ κατηγορίας - όπου και ολοκλήρωσε την καριέρα του. Αγωνίστηκε για τελευταία φορά με την ομάδα τη σεζόν 2015/16, ενώ το 2017 επανήλθε προσωρινά στην ενεργό δράση προκειμένου να καλυφθούν τα αγωνιστικά κενά που είχαν προκύψει στη θέση του τερματοφύλακα.

### Εθνική ομάδα

Ο Μορφής πραγματοποίησε το ντεμπούτο του με την εθνική ομάδα της Κύπρου τον Απρίλιο του 2001 σε εκτός έδρας αναμέτρηση κόντρα στην Ολλανδία για την προκριματική φάση του Παγκοσμίου Κυπέλλου του 2002 (ήττα με 4-0). Αγωνίστηκε για τελευταία φορά ως διεθνής τον Φεβρουάριο του 2011 σε εντός έδρας φιλικό με αντίπαλο τη Ρουμανία και συνολικά κατέγραψε 22 συμμετοχές με το αντιπροσωπευτικό συγκρότημα.

Προπονητική καριέρα
-------------------

Κατά το πέρασμά του από τη Δόξα Κατωκοπιάς και όντας ακόμη ενεργός ποδοσφαιριστής, ο Μορφής είχε παράλληλα και καθήκοντα προπονητή τερματοφυλάκων. Από το 2018 μέχρι το 2021 διετέλεσε προπονητής τερματοφυλάκων στον ΑΠΟΕΛ.

Παραπομπές
----------

1. 1 2 3 4 5 6  «Michalis Morphis». *national-football-teams.com* (στα Αγγλικά). National Football Teams. Ανακτήθηκε στις 28 Μαρτίου 2022.
2. 1 2  «Η αποχώρηση, ο Ουζόχο, ο Νεόφυτος και τα λάθη… (ΜΙΧΑΛΗΣ ΜΟΡΦΗΣ ΓΙΑ ΟΛΑ)». *balla.com.cy*. Balla. 13 Ιουνίου 2021. Ανακτήθηκε στις 28 Μαρτίου 2022. [*νεκρός σύνδεσμος*]
3. ↑  Παπαδάκης, Μικαέλο (25 Οκτωβρίου 2017). «Όταν ο Αυγουστή φόρεσε τη φανέλα του ΑΠΟΕΛ». *omada.reporter.com.cy*. OMADA Cyprus. Ανακτήθηκε στις 28 Μαρτίου 2022.
4. ↑  «Το αντίο του Μιχάλη Μορφή στον ΑΠΟΕΛ». *balla.com.cy*. Balla. 20 Μαρτίου 2020. Ανακτήθηκε στις 28 Μαρτίου 2022. [*νεκρός σύνδεσμος*]
5. ↑  Xarilaou, Xaris (29 Σεπτεμβρίου 2020). «Cyprus 2005/06». *rsssf.com*. RSSSF. Ανακτήθηκε στις 28 Μαρτίου 2022.
6. ↑  «Στην ΠΑΕΕΚ ο Mιχάλης Μορφής». *kathimerini.com.cy*. Η Καθημερινή Κύπρου. 26 Αυγούστου 2010. Ανακτήθηκε στις 28 Μαρτίου 2022.
7. ↑  «Επιστρέφει ο Μιχάλης Μορφής!». *sigmalive.com*. SigmaLive. Ανακτήθηκε στις 28 Μαρτίου 2022.
8. ↑  Παύλου, Μάριος (22 Μαρτίου 2018). «Επιστρέφει στον ΑΠΟΕΛ ο Μιχάλης Μορφής!». *goal.philenews.com*. Goal News Cy. Ανακτήθηκε στις 28 Μαρτίου 2022.
9. ↑  «Παρελθόν ο Μορφής από το ΑΠΟΕΛ». *kerkida.net*. Kerkida. 11 Ιουνίου 2021. Ανακτήθηκε στις 28 Μαρτίου 2022.

Εξωτερικοί σύνδεσμοι
--------------------

* «Michalis Morphis». *national-football-teams.com* (στα Αγγλικά). National Football Teams. Ανακτήθηκε στις 28 Μαρτίου 2022.